Tweeling-kleuters sterf ook in busongeluk | Maroela Media
Tweeling-kleuters sterf ook in busongeluk
'n Vierjarige tweeling is onder dié wat hul lewens in 'n gru-busongeluk suid van die Bulgaarse hoofstad, Sofia, verloor het.
Die dodetal staan nou op 46.
"Vandag is 'n dag van rou," het Stefan Yanev, Bulgarye se tydelike eerste minister, Woensdag tydens 'n oomblik van stilte by 'n staatsvergadering gesê.
Maroela Media het vroeër berig dat dié toeristebus, met 52 insittendes, Dinsdag aan die brand geslaan het.
Die bus het aan die brand geslaan kort nadat dit teen versperrings op die snelweg gebots het.
Slegs ses mense het die voorval oorleef. Volgens owerhede het hulle 'n venster gebreek en daardeur ontsnap. Ondersoekers sê dit is nog nie duidelik of 'n tegniese probleem of menslike fout die ongeluk veroorsaak het nie.
Lulzim Sulejmani (26), een van die oorlewendes, sê hy onthou dat die bus iets aan die regterkant getref en dat die wiele gebars het. Hy sê die brand wat ontstaan het, het versprei nog voor die bus tot stilstand gekom het.
"Daar was baie rook. Mense het begin opgooi en skree. Soos in 'n gruwelfliek," het hy aan die nuuskanaal TV Klan Macedonia gesê.
Die ongeluk het plaasgevind op 'n gedeelte van die snelweg met steil hellings en sonder duidelike afbakenlyne.
Diana Roussinova van 'n nie-regeringsorganisasie wat hom vir padveiligheid beywer, sê verskeie ongelukke is al daar aangemeld.